REGULAMENTUL (CE) NR. 123/2009 AL COMISIEI
din 10 februarie 2009
de modificare a Regulamentului (CE) nr. 1266/2007 în ceea ce privește condițiile pentru deplasările de animale în interiorul aceleiași zone cu acces reglementat și condițiile pentru derogările de la interdicția de ieșire a animalelor stabilită în Directiva 2000/75/CE a Consiliului
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 2000/75/CE a Consiliului din 20 noiembrie 2000 de stabilire a dispozițiilor specifice privind măsurile de combatere și de eradicare a febrei catarale ovine (1), în special articolul 9 alineatul (1) litera (c), articolele 11 și 12 și articolul 19 al treilea paragraf,
întrucât:
(1)
Directiva 2000/75/CE stabilește normele de control și măsurile de combatere și de eradicare a bolii limbii albastre, inclusiv norme privind instituirea zonelor de protecție și de supraveghere, punerea în aplicare a programelor de vaccinare, precum și interzicerea ieșirii animalelor din zonele respective.
(2)
Regulamentul (CE) nr. 1266/2007 al Comisiei (2) stabilește norme pentru combaterea, monitorizarea, supravegherea și restricțiile privind deplasarea animalelor, în legătură cu boala limbii albastre, către și dinspre o zonă de protecție și supraveghere („zonă cu acces reglementat”).
(3)
De asemenea, anexa III la regulamentul respectiv stabilește condițiile de derogare de la interdicția de ieșire, aplicabilă deplasărilor de animale receptive, de material seminal, ovule și embrioni aparținând acestora, prevăzută în Directiva 2000/75/CE.
(4)
În conformitate cu avizul Comitetului științific pentru sănătatea și bunăstarea animalelor din cadrul EFSA privind vectorii și vaccinurile (3), adoptat la 27 aprilie 2007, vaccinarea constituie un instrument adecvat pentru controlul bolii limbii albastre și pentru evitarea focarelor confirmate clinic, limitând, prin urmare, pierderile suferite de fermieri.
(5)
Vaccinarea animalelor împotriva bolii limbii albastre constituie o modificare importantă a stării imunitare a populației receptive. Statele membre trebuie să furnizeze proba absenței circulației serotipului sau serotipurilor general(e) sau specific(e) de virus al bolii limbii albastre într-o parte a zonei cu acces reglementat prin intermediul rezultatelor programelor de monitorizare a bolii limbii albastre instituite în conformitate cu Regulamentul (CE) nr. 1266/2007. Aceste programe de monitorizare ar trebui să includă supravegherea clinică pasivă și supravegherea de laborator activă, cel puțin prin intermediul monitorizării cu ajutorul animalelor santinelă.
(6)
Supravegherea de laborator cu ajutorul animalelor santinelă nu ar trebui să se limiteze la testele serologice, ci poate fi, de asemenea, efectuată prin intermediul altor metode de diagnostic, și anume testele de identificare a agentului.
(7)
Nu trebuie descurajată vaccinarea în absența circulației virusului, iar vaccinarea preventivă în zonele cu acces reglementat în care virusul nu circulă nu trebuie împiedicată. Cu toate acestea, în conformitate cu Directiva 2000/75/CE, vaccinarea împotriva bolii limbii albastre este permisă numai în interiorul zonei de protecție. Articolul 7 alineatul (1) din Regulamentul (CE) nr. 1266/2007 prevede ca deplasarea animalelor în interiorul aceleiași zone cu acces reglementat unde circulă același serotip sau aceleași serotipuri de virus al bolii limbii albastre trebuie să fie permisă de către autoritatea competentă numai dacă animalele care urmează să fie mutate nu prezintă semne clinice de boală a limbii albastre în ziua transportării, presupunându-se că aceste animale nu prezintă un risc suplimentar pentru sănătatea animală.
(8)
Zonele în care s-a aplicat vaccinarea și în care circulația unuia sau a mai multor serotipuri specifice de viruși ai bolii limbii albastre este absentă prezintă un risc mai scăzut decât regiunile din zona cu acces reglementat în care virusul circulă. Prin urmare, este necesar ca statele membre să poată delimita, în interiorul zonelor de protecție, regiuni în care a fost aplicată vaccinarea și în care circulația unuia sau a mai multor serotipuri de virus al bolii limbii albastre este absentă. Intenția de a delimita aceste regiuni trebuie să fie notificată Comisiei, împreună cu toate informațiile care să demonstreze că această intenție este justificată. Celelalte state membre trebuie să fie, de asemenea, informate în legătură cu o astfel de delimitare.
(9)
Articolul 7 alineatul (2) din regulamentul menționat anterior permite deplasarea animalelor dintr-o zonă de protecție într-o zonă de supraveghere, sub rezerva anumitor condiții. Deplasările de animale în interiorul aceleiași zone cu acces reglementat, dintr-o parte a zonei respective în care virusul circulă spre o parte în care s-a efectuat vaccinarea și unde virusul nu circulă, trebuie să fie permisă sub rezerva unor condiții similare cu cele impuse în cazul deplasărilor de animale dintr-o zonă de protecție spre o zonă de supraveghere din cadrul aceleiași zone cu acces reglementat, în scopul de a limita riscul de răspândire a virusului în acea parte a zonei cu acces reglementat în care a fost efectuată vaccinarea și în care virusul nu circulă. Prin urmare, este necesară modificarea normelor actuale privind deplasările de animale în interiorul aceleiași zone cu acces reglementat în care circulă unul sau mai multe serotipuri de virus al bolii limbii albastre.
(10)
Deplasările de animale dintr-o parte a unei zone cu acces reglementat în care a fost efectuată vaccinarea și în care virusul nu circulă spre o regiune din exteriorul zonei cu acces reglementat sunt permise în prezent sub rezerva unor condiții identice cu cele aplicate în cazul deplasărilor de animale dintr-o zonă cu acces reglementat în care virusul circulă spre o regiune din exteriorul zonei cu acces reglementat. Cu toate acestea, ținând cont de nivelul relativ scăzut de risc al deplasărilor de animale dintr-o parte a unei zone cu acces reglementat în care a fost efectuată vaccinarea și în care virusul nu circulă, este oportun ca aceste deplasări să fie permise sub rezerva unor condiții mai puțin stricte în ceea ce privește testul de identificare a virusului cerut pentru anumite categorii de animale vaccinate. Prin urmare, anexa III la Regulamentul (CE) nr. 1266/2007 ar trebui modificată în consecință.
(11)
Prin urmare, Regulamentul (CE) nr. 1266/2007 ar trebui modificat în consecință.
(12)
Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTUL REGULAMENT:
Articolul 1
Regulamentul (CE) nr. 1266/2007 se modifică după cum urmează:
1.
Articolul 7 se modifică după cum urmează:
(a)
Se introduce următorul alineat (2a):
„(2a) Statele membre pot, pe baza rezultatului unei evaluări a riscurilor care trebuie să ia în calcul o cantitate suficientă de date epidemiologice obținute în urma aplicării monitorizării cu ajutorul animalelor santinelă în conformitate cu punctul 1.1.2.1 din anexa I, să delimiteze o parte a unei zone de protecție ca «zonă cu acces reglementat în care a fost efectuată vaccinarea și în care nu circulă un serotip sau serotipuri specific(e) al(e) virusului bolii limbii albastre» («regiune cu risc mai scăzut»), sub rezerva următoarelor condiții:
(i)
în partea respectivă a zonei de protecție se aplică vaccinarea pentru un serotip sau serotipuri specific(e) al(e) virusului bolii limbii albastre;
(ii)
în partea respectivă a zonei de protecție nu circulă acel serotip sau acele serotipuri specific(e) al(e) virusului bolii limbii albastre.
Dacă un stat membru intenționează să delimiteze o parte a zonei de protecție ca «regiune cu risc mai scăzut», acesta notifică intenția sa Comisiei. Notificarea este însoțită de toate informațiile și datele necesare pentru a justifica delimitarea, ținând cont de situația epidemiologică a zonei în cauză, în special în ceea ce privește programul de monitorizare a bolii limbii albastre existent. De asemenea, el informează fără întârziere celelalte state membre cu privire la aceasta.
Deplasările de animale în interiorul aceleiași zone cu acces reglementat dintr-o regiune în care circulă același serotip sau aceleași serotipuri ale virusului bolii limbii albastre spre o parte a aceleiași zone cu acces reglementat delimitată ca «regiune cu risc mai scăzut» pot fi permise numai dacă:
(a)
animalele îndeplinesc condițiile prezentate în anexa III; sau
(b)
înainte de deplasarea animalelor respective, acestea îndeplinesc orice alte garanții adecvate privind sănătatea animală, bazate pe un rezultat pozitiv al unei evaluări a riscului legat de măsurile destinate combaterii răspândirii virusului bolii limbii albastre, precum și protecției împotriva atacurilor vectorilor, solicitate de autoritatea competentă de la locul de origine și aprobate de autoritatea competentă de la locul de destinație; sau
(c)
animalele sunt destinate sacrificării imediate.”
(b)
Alineatele (3) și (4) se înlocuiesc cu următorul text:
„(3) Statul membru de origine informează imediat Comisia și celelalte state membre referitor la garanțiile privind sănătatea animală menționate la alineatul (2) litera (b) sau la alineatul (2a) litera (b).
(4) La certificatele de sănătate aferente prevăzute în Directivele 64/432/CEE, 91/68/CEE și 92/65/CEE sau menționate în Decizia 93/444/CEE se adaugă următorul text suplimentar pentru animalele menționate la alineatele (1), (2) și (2a) din prezentul articol:
«Animale conforme cu … [a se indica după caz, articolul 7 alineatul (1) sau articolul 7 alineatul (2) litera (a) sau articolul 7 alineatul (2) litera (b) sau articolul 7 alineatul (2) litera (c) sau articolul 7 alineatul (2a) litera (a) sau articolul 7 alineatul (2a) litera (b) sau articolul 7 alineatul (2a) litera (c)] din Regulamentul (CE) nr. 1266/2007.»”
2.
În anexa I, punctul 1.1.2.1 se înlocuiește cu următorul text:
1.1.2.1. Monitorizarea cu ajutorul animalelor santinelă:
-
monitorizarea cu ajutorul animalelor santinelă constă într-un program anual activ de testare a animalelor santinelă cu scopul de a evalua circulația virusului bolii limbii albastre în zona cu acces reglementat. Dacă este posibil, animalele santinelă trebuie să fie bovine. Acestea trebuie să fie situate în regiuni ale zonei cu acces reglementat în care, în urma unei analize de risc privind evaluările entomologice și ecologice, s-a confirmat prezența vectorului sau existența de habitate adecvate reproducerii vectorului;
-
animalele santinelă trebuie testate cel puțin o dată pe lună pe parcursul perioadei de activitate a vectorului implicat, dacă acesta este cunoscut. În lipsa acestor informații, animalele santinelă trebuie testate cel puțin o dată pe lună în decursul anului;
-
numărul minim de animale santinelă pe unitate geografică de referință în vederea monitorizării și supravegherii bolii limbii albastre trebuie să fie reprezentativ și suficient pentru depistarea unei incidențe lunare (4) de 2 % cu o precizie de 95 % în fiecare unitate geografică de referință;
-
testarea în laborator este concepută astfel încât testele de depistare pozitive să fie urmate de teste serologice/virologice specifice de serotip, destinate serotipului sau serotipurilor de boală a limbii albastre corespunzătoare necesare pentru a stabili serotipul specific care circulă în fiecare regiune geografică relevantă din punct de vedere epidemiologic.
3.
În anexa III, secțiunea A se modifică după cum urmează:
(a)
Punctul 5 litera (b) se înlocuiește cu următorul text:
„(b)
au fost vaccinate cu un vaccin inactivat înainte de numărul minim de zile necesare declanșării protecției imunitare menționate în specificațiile vaccinului aprobat în cadrul programului de vaccinare și au fost supuse unui test de identificare a agentului, în conformitate cu Manualul OIE privind animalele terestre, cu rezultate negative, testul fiind efectuat la cel puțin 14 zile după declanșarea protecției imunitare menționate în specificațiile vaccinului, aprobat în cadrul programului de vaccinare; cu toate acestea, testul de identificare a agentului nu este necesar în cazul deplasărilor de animale dintr-o parte a zonei cu acces reglementat delimitată ca «regiune cu risc mai scăzut» în conformitate cu articolul 7 alineatul (2a) din prezentul regulament.”
(b)
Al treilea paragraf se înlocuiește cu următorul text:
„Pentru animalele gestante, trebuie să se îndeplinească cel puțin una dintre condițiile stabilite la punctele 5, 6 și 7 înainte de inseminare sau împerechere sau trebuie respectată condiția stabilită la punctul 3. Dacă se efectuează un test serologic, conform punctului 3, testul respectiv se efectuează nu mai devreme de șapte zile înainte de data deplasării.”
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 10 februarie 2009.